Komisijos reglamentas (EB) Nr. 839/2004
2004 m. balandžio 28 d.
nustatantis koregavimo koeficientus, taikytinus tradicinių ūkio subjektų laikinajam referenciniam kiekiui ir laikiniesiems papildomų kiekių paskyrimams netradiciniams ūkio subjektams, išduodant licencijas importuoti bananus 2004 m. gegužę
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 28 d. Komisijos reglamentą (EB) Nr. 838/2004 dėl pereinamojo laikotarpio priemonių, taikomų bananų importui į Bendriją, dėl Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos įstojimo [1], ypač į jo 6 straipsnio 2 dalį ir 7 straipsnio 2 dalį,
kadangi:
(1) Reglamentu (EB) Nr. 838/2004 buvo nustatytas 87000 tonų kiekis, kuriam gali būti išduotos licencijos importuoti bananus į naująsias valstybes nares 2004 m. gegužę. Iš šio kiekio 72210 tonų buvo skirta tradiciniams ūkio subjektams, o 14790 tonų - netradiciniams ūkio subjektams. Siekiant užtikrinti, kad šio kiekio būtų laikomasi, ir atsižvelgiant į nacionalinių valdžios institucijų pateiktus pranešimus, pirmiau minėto reglamento 6 straipsnio 2 dalyje ir 7 straipsnio 2 dalyje nurodyta, kad turi būti nustatyti koregavimo koeficientai, taikytini atitinkamai tradicinių ūkio subjektų laikiniesiems konkretiems referenciniams kiekiams ir netradicinių ūkio subjektų paraiškoms dėl laikinųjų konkrečių paskirstymų.
(2) Nacionalinių valdžios institucijų pranešimuose nurodoma, kad bendras visų tradicinių ūkio subjektų laikinasis konkretus referencinis kiekis yra 574641,501 tona. Bendras netradicinių ūkio subjektų pateiktose paraiškose dėl laikinųjų konkrečių paskirstymų prašomas kiekis yra 203401,506 tonos.
(3) Todėl, norint nustatyti kiekius, kuriems gali būti išduotos importo licencijos pagal 2004 m. gegužės mėn. pradžioje pateiktas paraiškas, turėtų būti nustatyti koregavimo koeficientai, taikytini atitinkamai tradiciniams ir netradiciniams ūkio subjektams.
(4) Kad importuotojai galėtų pateikti paraiškas licencijoms gauti 2004 m. gegužės mėn. pradžioje, šis reglamentas turi įsigalioti nedelsiant,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 838/2004 5 straipsnyje nustatytiems galimiems kiekiams, kuriems 2004 m. gegužę gali būti išduotos licencijos importuoti bananus į naująsias valstybes nares:
a) koregavimo koeficientas, taikytinas kiekvieno tradicinio ūkio subjekto laikinajam konkrečiam referenciniam kiekiui, kaip apibrėžta pirmiau minėto reglamento 6 straipsnio 2 dalyje, yra 0,67019;
b) koregavimo koeficientas, taikytinas kiekvieno netradicinio ūkio subjekto paraiškai dėl laikinųjų konkrečių paskirstymų, kaip apibrėžta pirmiau minėto reglamento 7 straipsnio 2 dalyje, yra 0,25073.
2 straipsnis
Šis reglamentas įsigalioja 2004 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 28 d.